Uutiset

Järjestöiltä leikataan 49 miljoonaa, Finnfundille ohjataan 100 miljoonaa

Päivitys 14.8. Valtiovarainministeriön viralliset luvut on nyt julkistettu. Toisin kuin HS uutisoi eilen, Finnfund saa 100 miljoonan euron pääomituksen. Tämä on 60 miljoonaa enemmän kuin mitä se on pyytänyt. Lisäksi budjetissa on varattu 40 miljoonaa euroa lainarahaa ohjattavaksi rahoituslaitoksiin ja rahastoihin.





TIEDOTE 13.8.2015

Valtavat kehitysyhteistyöleikkaukset eivät koske kaikkia – Finnfund saa 90 miljoonaa euroa enemmän kuin mitä se on pyytänyt

Valtiovarainministeriön virkamies on kertonut tänään iltapäivällä Helsingin Sanomille, että kehitysyhteistyövaroista leikataan 200 miljoonaa ja lisäksi varoja siirretään 130 miljoonaa yritysten kehitysmaahankkeisiin sijoittavan Finnfundin pääomittamiseen. Finnfund on pyytänyt päättäjiltä keväällä 2015 40 miljoonan euron pääomakorotusta.



– Leikkaukset ja varainsiirrot osuvat rajusti suomalaisiin kansalaisjärjestöihin. Järjestöjen työstä leikataan 49 miljoonaa ja Finnfundille annetaan 90 miljoonaa enemmän kuin mitä se on pyytänyt. Päätös on käsittämätön, sanoo Finnwatchin toiminnanjohtaja Sonja Vartiala.



Suomalaiset kehitysyhteistyöjärjestöt varautuvat arviolta yli 100 henkilön irtisanomiseen. Leikkaukset on tehty ilman siirtymäaikaa eivätkä ne perustu evaluointeihin. Evaluoinnit on tarkoitus tehdä jälkikäteen.



Ministeri Toivakka on perustellut kansalaisjärjestöjen rahoitukseen kohdistuvia 43 prosentin äkillisiä leikkauksia Suomen taloudellisen tilanteen sanelemalla pakolla.



– Finnfundin pääomakorotuksen valossa on selvää, ettei järjestöjen toiminnan hallitsemattomassa alasajossa ole kyse rahasta vaan ideologisesta valinnasta.



Finnfundin pääomakorotusta on perusteltu tilastointikikkailulla: hallitusohjelman mukaan pääomakorotusta ei finanssisijoituksena laskettaisi menoksi kansantalouden tilinpidossa. Finnwatch muistuttaa, että Tilastokeskus päättää kansantalouden tilastoinnista itse eikä ole poliittisen ohjailun piirissä. Jotta pääomakorotus voitaisiin tilastoida finanssisijoitukseksi sen tulisi olla markkinaehtoinen ja tuottaa valtiolle tuloja. Finnfundin toiminnan tarkoituksena ei ole tuottaa omistajilleen voittoa eikä se jaa osinkoja.



Toivakka on kertonut Suomen kehitysyhteistyövaroilla edistettävän entistä enemmän vastuullisten yritysten toimintaan kehitysmaissa. Samalla ulkoministeriö on ilmoittanut lopettavansa yritysvastuujärjestö Finnwatchin laatiman uuden kehitysyhteistyöhankehakemuksen käsittelyn taloudelliseen tilanteeseen vedoten. Hankkeen tarkoituksena oli tarkastella suomalaisyritysten vastuullisuutta Intiassa.



Myös Finnwatchin kotimaassa tapahtuvaa yritysvastuututkimusta rahoittava ulkoministeriön viestintä- ja globaalikasvatustuki on jäädytetty.

– Vaadimme ministeri Toivakkaa, budjettiriihtä ja viime kädessä eduskuntaa kohtuullistamaan rahasiirrot järjestöiltä yrityksille, Vartiala sanoo.



Lisätiedot

Sonja Vartiala

toiminnajohtaja

Finnwatch ry

044-⁠5687465

Tämä sähköpostiosoite on suojattu spamboteilta. Tarvitset JavaScript-tuen nähdäksesi sen.



Tämä teos, jonka tekijä on Finnwatch, on lisensoitu Creative Commons Nimeä-⁠EiKaupallinen-⁠EiMuutoksia 4.0 Kansainvälinen -⁠lisenssillä.